CĒSU NOVADA PAŠVALDĪBAS IEPIRKUMA KOMISIJAS
20.08.2026. ATBILDE UZ 18.08.2026. IEINTERESĒTĀ PIEGĀDĀTĀJA UZDOTAJO JAUTĀJUMU
par atklātu konkursu “Elektroenerģijas iegāde Cēsu novada pašvaldības vajadzībām”,
iepirkuma identifikācijas Nr. CNP/2026/75

Jautājums/priekšlikums:
Iepazīstoties ar atklāta konkursa "Elektroenerģijas iegāde Cēsu novada pašvaldības vajadzībām", identifikācijas Nr. CNP/2026/75, dokumentāciju, lūdzam veikt grozījumus iepirkuma dokumentācijā un paredzēt iespēju Pasūtītāja saražotās elektroenerģijas atpirkšanai piedāvāt cenu, kas noteikta pēc formulas:
Nord Pool Latvijas tirdzniecības apgabala cena mīnus Pretendenta piedāvātais uzcenojums/atlīdzība (EUR/MWh).
Saskaņā ar iepirkuma dokumentāciju Pasūtītāja prognozētais elektroenerģijas iegādes apjoms ir aptuveni 7000 MWh gadā, savukārt Pasūtītāja saražotās elektroenerģijas prognozētais pārdošanas apjoms ir tikai 8,5 MWh gadā no viena 50 kW saules elektroenerģijas ražošanas objekta. 
Līdz ar to saražotās elektroenerģijas pārdošanas apjoms ir nebūtisks salīdzinājumā ar galveno iepirkuma priekšmetu – elektroenerģijas piegādi Pasūtītāja vajadzībām. Turklāt saskaņā ar nolikumu piedāvājumu izvēles kritērijs ir zemākā elektroenerģijas piegādes cena prognozētajam patēriņam, savukārt elektroenerģijas atpirkšanas cena netiek izmantota piedāvājumu salīdzināšanā.
Elektroenerģijas piegāde un Pasūtītāja saražotās elektroenerģijas atpirkšana ir ekonomiski un komerciāli atšķirīgi pakalpojumi ar atšķirīgu risku, izmaksu un cenu veidošanas struktūru. Vienlaikus iepirkuma dokumentācija paredz Pretendentam pienākumu nodrošināt arī ražošanas balansēšanas pakalpojumu, kas rada papildu komerciālos riskus un izmaksas, kuras var tikt iekļautas elektroenerģijas pārdošanas fiksētajā cenā.
Mūsu ieskatā pašreizējais atpirkšanas cenu mehānisms var nesamērīgi ietekmēt konkurenci, jo piegādātājiem vienlaikus jāuzņemas elektroenerģijas piegādes, elektroenerģijas atpirkšanas un balansēšanas saistības attiecībā uz ļoti nelielu, grūti prognozējamu elektroenerģijas apjomu. Šādu nosacījumu saglabāšana var samazināt potenciālo pretendentu loku un atturēt atsevišķus elektroenerģijas tirgotājus no dalības iepirkumā, tādējādi mazinot konkurenci un potenciāli ietekmējot Pasūtītājam saimnieciski visizdevīgākā piedāvājuma saņemšanu.
Tādēļ lūdzam grozīt nolikuma tehnisko specifikāciju un finanšu piedāvājuma prasības, paredzot, ka Pasūtītāja saražotās elektroenerģijas atpirkšanas cena tiek noteikta pēc Nord Pool Latvijas tirdzniecības apgabala cenas, no kuras tiek atskaitīta Pretendenta piedāvātais uzcenojums par elektroenerģijas atpirkšanu un balansēšanas pakalpojuma nodrošināšanu.
Papildus rekomendējam izvērtēt iespēju iepirkumā iekļautajai saules elektrostacijai piemērot Ministru kabineta noteikumos Nr. 635 paredzēto universālās neto norēķinu sistēmas pakalpojumu, kura ietvaros aktīvā lietotāja saražotās elektroenerģijas iepirkuma cena tiek noteikta atbilstoši Nord Pool Latvijas tirdzniecības apgabala cenai, piemērojot normatīvajos aktos paredzēto korekciju.

Komisijas atbilde uz jautājumu/priekšlikumu:
Komisija ir izvērtējusi ieinteresētā piegādātāja priekšlikumu noteikt Pasūtītāja saražotās elektroenerģijas atpirkšanas cenu pēc Nord Pool Latvijas tirdzniecības apgabala cenas, no kuras tiek atskaitīts Pretendenta piedāvātais uzcenojums par elektroenerģijas atpirkšanu un balansēšanas pakalpojuma nodrošināšanu.
Pasūtītāja prognozētais saražotās elektroenerģijas pārdošanas apjoms ir aptuveni 8,5 MWh gadā, savukārt prognozētais elektroenerģijas iegādes apjoms līguma darbības laikā ir aptuveni 7627 MWh. Komisija piekrīt ieinteresētā piegādātāja norādītajam, ka saražotās elektroenerģijas apjoms ir nebūtisks salīdzinājumā ar iepirkuma pamatpriekšmetu. Līdz ar to Komisijas ieskatā pretendenta norādītie riski, kas saistīti ar saražotās elektroenerģijas atpirkšanu un balansēšanas pakalpojuma nodrošināšanu, ievērojot minēto apjomu attiecību, nav uzskatāmi par tādiem, kas objektīvi ierobežotu konkurenci vai radītu nesamērīgu slogu pretendentiem.
Pasūtītāja mērķis ir nodrošināt cenas prognozējamību visā līguma darbības laikā. Tehniskajā specifikācijā noteiktais mehānisms paredz, ka saražotās elektroenerģijas atpirkšanas cena ir tieši saistīta ar pretendenta piedāvāto elektroenerģijas piegādes cenu, tādējādi nodrošinot vienkāršu, caurskatāmu un iepriekš zināmu norēķinu kārtību visā līguma darbības laikā. Savukārt Nord Pool Latvijas tirdzniecības apgabala cena ir mainīga un pakļauta tirgus svārstībām, līdz ar to Pasūtītāja ieņēmumi par saražoto elektroenerģiju būtu atkarīgi no apstākļiem, kurus Pasūtītājs nevar ietekmēt. Komisijas ieskatā šāda pieeja neatbilst Pasūtītāja interesēm attiecībā uz līguma izpildes prognozējamību un norēķinu administrēšanas vienkāršību.
Tāpat Tehniskajā specifikācijā ir skaidri noteikts saražotās elektroenerģijas atpirkšanas mehānisms, kas ir pārskatāms un iepriekš zināms visiem pretendentiem. Katram tirgus dalībniekam ir iespēja, sagatavojot finanšu piedāvājumu, izvērtēt visus ar līguma izpildi saistītos pienākumus, riskus un izmaksas, tostarp balansēšanas pakalpojuma nodrošināšanu un Pasūtītāja saražotās elektroenerģijas atpirkšanu, līdz ar to minētais nosacījums nav uzskatāms par pamatu nesamērīgai konkurences ierobežošanai.
Ņemot vērā minēto, Komisija secina, ka Tehniskajā specifikācijā noteiktās prasības ir pamatotas un atbilst Pasūtītāja vajadzībām, lai sasniegtu iepirkuma mērķi. Līdz ar to grozījumi iepirkuma dokumentācijā netiks veikti un Tehniskā specifikācija paliks iepriekšējā redakcijā.

